**KLAIPĖDOS RAJONO SAVIVALDYBĖS TARYBOS NARIO**

**JONO DROMANTO 2019M VEIKLOS ATASKAITA**

2019 m. buvau ne pirmą kartą išrinktas savivaldybės Tarybos nariu. Iki rinkimų priklausiau Tarybos valdančiajai daugumai, buvau Ekonomikos ir biudžeto komiteto pirmininkas, VŠĮ ,,Gargždų švara“ valdybos pirmininkas ir daugelio kitų komisijų bei darbo grupių narys.

Po rinkimų su visa socialdemokratų frakcija dirbu opozicijoje, esu Ekonomikos ir biudžeto komiteto narys ir dar keleto darbo grupių narys. Be pateisinamos priežasties nepraleidau nė vieno Tarybos ar komiteto posėdžių.

Daug dėmesio skyriau infrastruktūros ir komunalinio ūkio klausimams. Rašiau paklausimus ir teikiau pasiūlymus Tarybai, dėl to išjudinti iš sąstingio ir pradėti Jakų gyvenvietės lietaus kanalizacijos darbai, kurių vertė virš milijono eurų. Užbaigus lietaus vandens nutekėjimo darbus bus pradėti Jakų gyvenvietės Pašto ir Mėtų gatvių asfaltavimo darbai.

Aktyviai pasisakiau už daugiafunkcio sporto centro statybos pradėjimą pagal paruoštą projektą Dariaus ir Girėno gatvėje, Gargžduose. Daugelį metų inicijavau, kad pagal jau paruoštą projektą būtų pradėti Kuršlaukio gatvės asfaltavimo darbai. Šios gatvės sutvarkymas duos nemenką postūmį karjerų įsisavinimui ir juos padarys gyventojų traukos objektu, mažins dulkėtumą Gargžduose.

Iki šiol inicijavau ir toliau nenurimsiu, kol nebus pradėti tvarkyti Skomantų piliakalnio šlaitai, nes tai vienas seniausių ir žinomiausių Lietuvos piliakalnių, o šlaituose suvirtę, pūvantys medžiai tikrai savivaldybei garbės nedaro. Iš pradžių, kol tik kalbama apie projektų ir kitų dokumentų ruošimą, reikia pašalinti jau išvirtusius ir pradėjusius pūti kelias dešimtis stambių šlaito medžių. Jų nė vieno nereikia kirsti, demonstracijų ir akcijų kaip Gargžduose nebus, juos jau sutvarkė vėjai.

Niekada nepuoselėju neįgyvendinamų tikslų, o daugiau rūpinuosi realiais, kasdienę buitį ir rajono gyventojų aplinką gerinančiais projektais.

Mano kredo - siekti, jog būtų įgyvendinami konkretūs gyventojams reikalingi projektai, o ne ,,triūsti“ visos žmonijos labui.

Klaipėdos rajono savivaldybės tarybos narys Jonas Dromantas